*În conformitate cu Legea privind transparenţa decizională în administraţia publică nr. 52/2003, republicată, Autoritatea Naţională de Reglementare pentru Serviciile Comunitare de Utilităţi Publice (A.N.R.S.C.) supune dezbaterii publice proiectul de Ordin al președintelui A.N.R.S.C. privind modificarea Regulamentului de organizare și funcționare al instituției. Propunerile, sugestiile şi opiniile privind proiectul de act normativ se pot transmite, până la data de 14 decembrie 2023, la Autoritatea Naţională de Reglementare pentru Serviciile Comunitare de Utilităţi Publice, doamnei Alexandra Lungu, pe adresa de e-mail:**alexandra.lungu@anrsc.ro**.*

*Anunţul a fost publicat în data de 5 decembrie 2023.*

**ORDIN**

**privind modificarea şi completarea Regulamentului de organizare şi funcţionare a Autorităţii Naţionale de Reglementare pentru Serviciile Comunitare de Utilităţi Publice - A.N.R.S.C.** **aprobat prin Ordinul preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 22/2017**

     Având în vedere :

* dispozițiile art. XXI și XXIV din Legea nr. 296/2023 privind unele măsuri fiscal-bugetare pentru asigurarea sustenabilității financiare a României pe termen lung;
* Avizul Ministerului Dezvoltării Lucrărilor Publice și Administrației nr......

În temeiul prevederilor art. 14 alin. (11) și al art. 16 alin. (7) și (9) din Legea serviciilor comunitare de utilităţi publice nr. 51/2006, republicată, cu modificările și completările ulterioare,

     **Preşedintele Autorităţii Naţionale de Reglementare pentru Serviciile Comunitare de Utilităţi Publice emite următorul ordin:**

ART. I

  Regulamentul de organizare şi funcţionare a Autorităţii Naţionale de Reglementare pentru Serviciile Comunitare de Utilităţi Publice - A.N.R.S.C., aprobat prin Ordinul preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 22/2017, publicat în Monitorul Oficial al României, Partea I, nr. 112 şi 112 bis din 9 februarie 2017, cu modificările și completările ulterioare, se modifică şi se completează după cum urmează:

  1. Articolul 1 se modifică și va avea următorul cuprins:

,,Art. 1. - (1) Autoritatea Naţională de Reglementare pentru Serviciile Comunitare de Utilităţi Publice, denumită în continuare A.N.R.S.C. se organizează şi funcţionează ca instituţie publică de interes naţional, cu personalitate juridică, în temeiul prevederilor Legii serviciilor comunitare de utilităţi publice nr. 51/2006, republicată, cu modificările și completările ulterioare.

 (2) A.N.R.S.C. are sediul în municipiul Bucureşti, strada Lucian Blaga nr. 4, sector 3.”

2. La articolul 11 alineatul (2) se modifică și va avea următorul cuprins:

,,(2) Numărul maxim de posturi în aparatul central al A.N.R.S.C. şi în agenţiile teritoriale este de 132, exclusiv preşedintele, vicepreşedintele și personalul aferent Cabinetului președintelui, din care 96 de posturi pentru aparatul central şi 36 de posturi pentru agenţiile teritoriale. Repartizarea numărului de posturi pe compartimente se face prin ordin al preşedintelui A.N.R.S.C., pe baza normativelor proprii de personal.

3. Articolul 12 se modifică și va avea următorul cuprins:

a) Compartimentul audit intern efectuează, în conformitate cu Legea nr. 672/2002, privind auditul public intern, republicată, cu modificările şi completările ulterioare, misiuni de audit asupra tuturor activităţilor desfăşurate de A.N.R.S.C., pentru a evalua dacă sistemele de management şi de control sunt transparente şi sunt conforme cu normele de legalitate, regularitate, economicitate, eficienţă şi eficacitate;

b) Direcţia financiar, contabilitate, administrativ asigură organizarea, conducerea, coordonarea, efectuarea activităților financiare, contabile și administrative ale A.N.R.S.C., în condițiile legii; asigură urmărirea și executarea silită a creanțelor autorității; organizează și asigură exercitarea controlului financiar preventiv privind execuția bugetului A.N.R.S.C.; organizează procedurile de achiziții publice pentru bunuri, servicii, lucrări conform legislației privind achizițiile publice; organizează arhiva A.N.R.S.C.; asigură informațiile necesare ordonatorului de credite cu privire la execuția bugetului de venituri şi cheltuieli şi a modului de administrare a elementelor de activ şi de pasiv ale autorității;

c) Direcția Juridică, RU, relații cu publicul și IT reprezintă și apără interesele instituției în fața instanțelor judecătorești, participă la elaborarea/avizarea din punct de vedere al legalității a proiectelor de acte normative inițiate sau avizate de A.N.R.S.C. și avizează pentru legalitate actele de autoritate și de gestiune emise la nivelul instituţiei, exercită atribuțiile de selecție, recrutare, dezvoltare și gestionare a resurselor umane, managementul documentelor specifice și drepturilor de personal, asigură implementarea și urmărirea sistemului de control intern managerial și aplicarea cadrului legislativ anticorupție; gestionează relațiile dezvoltate de către instituție și asigură vizibilitatea acesteia, la nivel național și internațional, prin intermediul mijloacelor specifice, în condițiile legii; gestionează sistemul informatic intern;

d) Direcția reglementări, autorizări, prețuri și tarife elaborează reglementări tehnice şi comerciale pentru serviciile comunitare de utilități publice, elaborează contractele-cadru de delegare a gestiunii serviciilor de utilităţi publice din competența de reglementare a A.N.R.S.C.; propune acordarea, modificarea, suspendarea și retragerea licențelor, precum și modificarea condițiilor asociate licențelor pentru serviciile de utilități publice aflate în sfera de reglementare a A..N.R.S.C.; elaborează normele metodologice de stabilire, ajustare sau modificare a prețurilor şi tarifelor pentru serviciile comunitare de utilități publice, din competența de reglementare a A.N.R.S.C.; elaborează normele metodologice de calculare a tarifelor distincte pentru gestionarea deșeurilor și a taxelor și tarifelor distincte pentru utilizatori; propune spre avizare/aprobare preturile şi tarifele conform competențelor conferite de lege; propune eliberarea avizului conform pentru planurile de afaceri aferente proiectelor de investiții dezvoltate în infrastructura de apă și apă uzată din fonduri publice asigurate de la bugetul de stat și/sau din fonduri europene nerambursabile; propune spre avizare formulele de ajustare tarifară a prețului/tarifului unic din strategiile de tarifare aferente analizei cost-beneficiu pentru proiectele de investiții în infrastructura de apă finanțate din fonduri europene nerambursabile;

e) Direcția generală monitorizare și control organizează sistemul informațional de culegere, prelucrare şi sinteză a datelor cu privire la serviciile de utilități publice din sfera sa de reglementare, la infrastructura tehnico-edilitară aferentă acestora, precum şi la activitatea operatorilor; analizează şi evaluează starea serviciilor comunitare de utilități publice la nivel național; organizează și conduce activitățile de monitorizare și control la nivel regional, prin agențiile teritoriale din subordine; inițiază şi organizează programe de instruire şi pregătire profesională în domeniile de activitate ale A.N.R.S.C.; verifică și controlează modul de implementare şi de respectare a legislației şi a reglementărilor din domeniul serviciilor comunitare de utilități publice de către furnizorii/prestatorii, autoritățile administrației publice locale și asociațiile de dezvoltare intercomunitară având ca scop serviciile de utilități publice, potrivit competențelor conferite prin lege A.N.R.S.C. și aplică sancțiuni în cazul nerespectării acestora.

4. La articolul 19 alineatul (1) se modifică și va avea următorul cuprins:

,,(1) A.N.R.S.C. are un parc auto normat pentru activități specifice de 25 autoturisme. Consumul lunar de carburanți normat pe fiecare autoturism se stabilește prin Normativele de cheltuieli ale A.N.R.S.C., cu respectarea prevederilor legale incidente.”

5. Anexele nr. 1 – 3 la Regulamentul de organizare şi funcţionare a Autorităţii Naţionale de Reglementare pentru Serviciile Comunitare de Utilităţi Publice se modifică şi se înlocuiesc cu anexele nr. 1-3 la prezentul ordin parte integrantă din acesta.

  ART. II

  Încadrarea personalului existent pe posturile prevăzute în noua structură organizatorică se face în termen de maximum 30 de zile de la data intrării în vigoare a prezentului ordin, prin decizie a preşedintelui Autorităţii Naţionale de Reglementare pentru Serviciile Comunitare de Utilităţi Publice, cu respectarea prevederilor legale.

  ART. III

  Prezentul ordin se publică în Monitorul Oficial al României, Partea I.

**Preşedintele
              Autorităţii Naţionale de Reglementare
          pentru Serviciile Comunitare de Utilităţi Publice,**

Ionel Tescaru

Bucureşti